OʻZBEKISTON RESPUBLIKASI FUQAROLARIGA PASPORTLAR, XORIJIY ShAXSLARGA, FUQAROLIGI BOʻLMAGAN ShAXSLARGA YaShASh GUVOHNOMALARI VA FUQAROLIGI BOʻLMAGAN ShAXS GUVOHNOMALARI BERISh HAMDA ALMAShTIRIShNI TAShKIL ETISh TOʻGʻRISIDA
(resolution, 2020-01-31)

Oʻzbekiston Respublikasi Prezidentining “Oʻzbekiston Respublikasida pasport tizimi toʻgʻrisida Nizomni amalga kiritish haqida”gi Farmonini bajarish hamda Oʻzbekiston Respublikasi fuqarolariga pasportlar, xorijiy shaxslarga, fuqaroligi boʻlmagan shaxslarga yashash guvohnomalari va fuqaroligi boʻlmagan shaxs guvohnomalari berish va almashtirishni tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi Oʻzbekiston Respublikasi Ichki ishlar vazirligining buyurtmanomalariga binoan: 1994-yil oxirigacha aholiga pasport berish, Oʻzbekiston Respublikasiga kelish-ketishlarni hisobga olish masalalari boʻyicha maxsus axborot tarmogʻi tashkil etish uchun zarur boʻlgan kompyuter texnikasi sotib olish uchun 1-ilovaga muvofiq*; 1995-yilda pasport bosib chiqarish qurilmalarini, ularning qoʻshimcha uzellari va ehtiyot qismlarini sotib olish, tashib keltirish, aholiga pasport berish masalalari boʻyicha maxsus axborot tarmogʻi tashkil etish va aloqa kanallarini ijaraga olishni, shuningdek, Oʻzbekiston Respublikasi Ichki ishlar vazirligi organlari pasport boʻlinmalari shaxsiy tarkibiga qoʻshiladigan 260 nafar xodimni mablagʻ bilan taʼminlash uchun 2, 3,* 4-ilovalarga* muvofiq; 1994-yil oxirigacha Oʻzbekiston Respublikasi Markaziy banki huzuridagi Davlat ishlab chiqarish birlashmasiga xorijiy shaxslarga hamda fuqaroligi boʻlmagan shaxslarga ularning Oʻzbekiston Respublikasida yashashi uchun guvohnoma blanklarini tayyorlash uchun 5-ilovaga* muvofiq zarur valyuta va pul mablagʻlari ajratsin. 2. Oʻzbekiston Respublikasi Aloqa vazirligi Oʻzbekiston Respublikasi Ichki ishlar vazirligining aholiga pasport berish, Oʻzbekiston Respublikasiga kelish-ketishlarni hisobga olish masalalari boʻyicha maxsus axborot tarmogʻining faoliyat koʻrsatishi uchun zarur miqdorda toʻgʻridan toʻgʻri telefon va telegraf kanallari ajratsin. 3. Oʻzbekiston Respublikasi Markaziy banki huzuridagi Davlat ishlab chiqarish birlashmasi Oʻzbekiston Respublikasi Ichki ishlar vazirligining buyurtmanomalariga binoan 1995-yilning 1 choragida xorijiy shaxslarning hamda fuqaroligi boʻlmagan shaxslarning Oʻzbekiston Respublikasida yashashi uchun guvohnomalar blanklarini zarur miqdorda tayyorlasin, shuningdek, Oʻzbekiston Respublikasi fuqarosi pasporti blanklarini ishlab chiqarishni taʼminlasin. 4. Oʻzbekiston Respublikasi “Sharq” nashriyot-matbaa konserni 1994-yil oxirigacha Oʻzbekiston Respublikasi Ichki ishlar vazirligi buyurtmanomasiga binoan Oʻzbekiston Respublikasi Ichki ishlar vazirligi organlarining pasport boʻlinmalari uchun zarur boʻlgan maxsus mahsulotlarni tayyorlab bersin. 5. “Oʻzbekiston havo yoʻllari” milliy aviakompaniyasi Oʻzbekiston Respublikasi Ichki ishlar vazirligining buyurtmasiga binoan Germaniyadan pasportlarni shaxslashtirish boʻyicha maxsus asbob-uskunalar tashib keltirilishini taʼminlasin. 6. Oʻzbekiston Respublikasi Tashqi ishlar vazirligi xorijdagi diplomatik korpusga, ularning oila aʼzolariga hamda chet ellarda doimiy yashaydigan Oʻzbekiston Respublikasi fuqarolariga Oʻzbekiston Respublikasi fuqarosi pasporti berishni tashkil etsin. 7. Oʻzbekiston Respublikasi Ichki ishlar vazirligi 1994-yil oxirigacha manfaatdor vazirliklar va idoralar bilan birgalikda: oʻzining yoʻriqnoma hujjatlarini Oʻzbekiston Respublikasi Prezidenti Farmoniga va mazkur qarorga muvofiqlashtirsin; 1995-yilning II choragidan boshlab xorijiy fuqarolarga, fuqaroligi boʻlmagan shaxslarga Oʻzbekiston Respublikasida yashash uchun guvohnomalarni hamda fuqaroligi boʻlmagan shaxs guvohnomalarini berishni taʼminlasin va almashtirishni bir yil mobaynida yakunlasin; “Oʻzbekiston Respublikasi fuqarolarini hamda xorijiy fuqarolarni mehmonxonalar, sanatoriylar, otellar, kempinglar va dam olish uylarida roʻyxatga olish tartibi toʻgʻrisida” Vazirlar Mahkamasi qarorining loyihasini tayyorlasin; mahalliy oʻz-oʻzini boshqarish organlari, mehmonxonalar, sanatoriylar, dam olish uylari, tashkilotlar, korxonalar hamda muassasalarning pasport ishlarini yuritishga masʼul boʻlgan xodimlarini oʻqitish dasturini ishlab chiqsin va tegishli ravishda oʻqitishni yoʻlga qoʻysin; pasport tizimi qoidalarini buzuvchilarni hamda sud va tergovdan qochib yurgan shaxslarni aniqlash uchun “Oʻzbekiston temir yoʻllari” davlat aksionerlik temir yoʻl kompaniyasi bilan birgalikda “AIPS VOKZAL” axborot-qidiruv tizimini yaratish toʻgʻrisidagi taklifni Vazirlar Mahkamasiga 1995-yil 1-iyulgacha taqdim etsin; 1995-yil 1-iyuldan boshlab Oʻzbekiston Respublikasi fuqarolarining 1995-yil 1-yanvargacha berilgan umumfuqaro xorijiy va xizmat pasportlari bilan chet elga chiqishlarini rasmiylashtirishni toʻxtatsin. 8. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bir oy muddatda: viloyatlar, shaharlar va tumanlar hokimliklari, huquqni himoya qilish organlari, mudofaa ishlari boʻlimlari, yirik korxonalar, tashkilotlar va muassasalar, fuqarolarning oʻz-oʻzini boshqarish organlari rahbarlaridan Oʻzbekiston Respublikasi fuqarolariga pasportlar berish va almashtirish bilan bogʻliq ishlarni tashkil etuvchi hamda oʻtkazuvchi komissiyalarni tuzsinlar; ichki ishlar organlari pasport boʻlinmalarining va manzil-maʼlumotnoma byurolarining, shuningdek, fuqarolarning oʻz-oʻzini boshqarish organlarining tayyorgarlik holatini tekshirishni tashkil etsinlar; ichki ishlar organlari va fuqarolarning oʻz-oʻzini boshqarish organlariga Oʻzbekiston Respublikasi fuqarolariga pasportlarni berish va almashtirish boʻyicha ishlarni uzluksiz amalga oshirishlari uchun zarur joy hamda texnika resurslarini ajratsinlar; Oʻzbekiston Respublikasi fuqarosi pasportini olish uchun aholiga zarur pulli xizmatlar koʻrsatuvchi korxonalar va tashkilotlar roʻyxatini aniqlasinlar va ularning faoliyati ustidan nazoratni taʼminlasinlar. 9. Oʻzbekiston Respublikasi Vazirlar Mahkamasining “Oʻzbekiston Respublikasi fuqarosi pasportini joriy etish bilan bogʻlik boʻlgan chora-tadbirlar toʻgʻrisida” 1992-yil 13-noyabrdagi 533-son qarorining 1-bandi va shu qaror bilan tasdiqlangan “Oʻzbekiston Respublikasi fuqarosining pasporti toʻgʻrisida Nizom” oʻz kuchini yoʻqotgan deb hisoblansin.